Joschka Fischer – Na stotine hiljada ljudi se moglo spasiti da smo djelovali ranije!
Raspad bivše Jugoslavije bio je obilježen događajima koji su podsjetili na Holocaust, kazao je gospodin Fischer - etničko čišćenje, kon
Bivši njemački ministar inostranih poslova je kazao da je reforma UN-a neophodna kako bi se svijet uspješno uhvatio u koštac sa rastućim globalnim izazovima. Tokom govora u Washingtonu, Joschka Fischer je rekao da je nesposobnost Svjetske organizacije da bude djelotvornija tokom rata na području bivše Jugoslavije faktički obilježila početak dugog puta ka realizaciji potrebnih reformi. Izvještava novinarka Glasa Amerike Ivana Kuhar. Raspad bivše Jugoslavije bio je obilježen događajima koji su podsjetili na Holocaust-kazao je gospodin Fischer. Etničko čišćenje, koncentracioni logori, masovne grobnice i zločini koji nisu viđeni od Drugog svjetskog rata, su ponovo postali brutalna realnost u okućnici Evrope. Joschka Fischer, koji je obavljao dužnost njemačkog ministra vanjskih poslova tokom akcije NATO saveza na Kosovu, priznaje da se godinama premišljao po pitanju vojne intervencije u dijelu svijeta koje još uvijek liječi ratne rane nakon zločina koje je počinila Hitlerova vojska i njegovi sljedbenici. Sada on kaže da je zažalio što vojnu intervenciju nije podržao ranije. <Sam sebe sam optuživao jer mije bilo potrebno toliko vremena da se lično odlučim na odluku odobravanja takve jedne intervencije. Uglavnom, bez obzira da li smo pacifisti ili ne, moramo kriviti sebe da smo djelovali prekasno. Mislim da bi se na stotine hiljada ljudi moglo spasiti da smo djelovali ranije.> Zračni udari NATO saveza 1999. godine su izvedeni bez odobrenja Vijeća sigurnosti UN-a. Iako zagovara konsenzus međunarodne zajednice, gospodin Fischer kaže da se ne može dozvoliti da regionalna stabilnost bude žrtva nedjelotvornog sistema. <S moje tačke gledišta, ukoliko se Vijeće Sigurnosti ne može dogovoriti - može li se postići regionalni konsensus za akciju?. A regionalni konsenzus je postojao između EU, NATO saveza i Sjedinjenih Država. Mi nismo bili pod pritiskom velikih sila, već pod pritiskom stvarnosti i činjenica i reagiranja ljudi. Tako smo i odlučili: Da, moramo ići u rat, čak i bez odobrenja Vijeća sigurnosti UN-a.> Tokom obraćanja Američkom udruženju za međunarodno pravo, gospodin Fischer se zauzeo za tzv drugi pokušaj reformiranja UN-a nakon početka rata u Iraku i velikih izazova proizašlih iz iranskim nukelarnih ambicija. "Ne vejrujem da je koalicija voljnih odgovarajuća struktura za 21 stoljeće, kazao je Fischer, misleći na termin administracije predsjednika Busha za zemlje koje su pružile podršku Amerikancima predvodjenom ratu u Iraku. On je pozvao Sjedinjene Države da se ne ograniče samo na politiku izolacije, već da pokažu liderstvo u promoviranju pozitivnih razvoja. <Sjedinjene Države su svjetska sila. Ne postoji niti jedna druga. Vi nosite cjelokupan teret te uloge. Moje je mišljenje da je mnogo lakše ako iza tog svjetskog tereta budu stajali konsensus,legitimnost, međunarodno priznata pravila i efikasne institucije. Joschka Fischer je izrazio duboku zabrinutost zbog iranskih nuklearnih ambicija. On je pozvao Sjedinjene Države na direktnu uključenost u razgovore o tovom problemu.